छैंया छैंया के लिए अंतिम में कास्ट हुईं मलाइका; मेकअप आर्टिस्ट ने सुझाया था उनका नाम
malaika arora on chaiyan chaiyan casting शाहरुख खान की फिल्म 'दिल से' के गाने 'छैय्या छैय्या' से मलाइका अरोड़ा को काफी पॉपुलैरिटी
शाहरुख खान की फिल्म 'दिल से' के गाने 'छैंया-छैंया' से मलाइका अरोड़ा को काफी पॉपुलैरिटी मिली थी। उनके आइकॉनिक डांस को आज भी याद किया जाता है। इस गाने की कोरियोग्राफर फराह खान ने कहा है कि मलाइका काफी लकी थीं कि उन्हें ये सॉन्ग मिल गया।
फराह के मुताबिक, लगभग पांच एक्ट्रेसेस ऐसी थीं जिन्होंने ट्रेन के ऊपर डांस करने से मना कर दिया था। शिल्पा शेट्टी से लेकर शिल्पा शिरोडकर तक, इन सभी एक्ट्रेसेस ने छैंया-छैंया पर डांस करने से मना कर दिया था। इसके बाद अंतिम में जाकर मलाइका को मौका दिया गया।
मलाइका से पहले 5 एक्ट्रेसेस को ऑफर हुई थी छैंया-छैंया
शाहरुख खान, मनीषा कोइराला और प्रीति जिंटा स्टारर फिल्म दिल से 21 अगस्त, 1998 को रिलीज हुई थी। इस फिल्म के गाने छैंया-छैंया की गिनती हिंदी फिल्म इंडस्ट्री के सबसे आइकॉनिक गानों में होती है। इसी गाने के डांस नंबर से मलाइका अरोड़ा को रातों-रात प्रसिद्धि मिली थी।
अब हाल ही में उन्होंने अपने चैट शो मूविंग इन विद मलाइका में फराह खान को इनवाइट किया। फराह खान ने गाने से जुड़ी यादों को शेयर करते हुए कहा, 'आपको भले ही छैंया-छैंया गर्ल के नाम से जाना जाता हो, लेकिन आप अपना सौभाग्य समझिए कि लगभग पांच एक्ट्रेसेस ने इसके लिए ट्रेन पर चढ़ने से मना कर दिया था, तब कहीं जाकर आपको मौका मिला।'
मेकअप आर्टिस्ट ने दिया था मलाइका के नाम का सुझाव
फराह ने ये भी बताया कि इस गाने के लिए मलाइका की एंट्री कैसै हुई। उन्होंने कहा, 'मलाइका रडार में ही नहीं थी। हमने शिल्पा शेट्टी, शिल्पा शिरोडकर और 2-3 अन्य एक्ट्रेसेस से संपर्क किया था। इसमें से एक को ट्रेन पर चढ़ने का फोबिया था जबकि एक के डेट्स नहीं मिल रहे थे।
तभी एक मेकअप आर्टिस्ट ने कहा कि मलाइका को ट्राई कर सकते हैं, वो काफी अच्छी डांसर हैं। जब मलाइका ट्रेन पर चढ़ी तो हम देखना चाहते थे क्या वो सच में ये कर पाती हैं या नहीं। लेकिन जब उसने किया तो फिर इतिहास रच दिया।
मेरी किस्मत थी कि मुझे ये गाना मिल गया
मलाइका ने फराह की बातों का जवाब देते हुए कहा, 'मेरे लिए फायदेमंद साबित हुआ कि बाकी एक्ट्रेसेस ने सॉन्ग में काम करने से मना कर दिया। ये मेरी किस्मत थी, और मुझे लगता है कि यही नियति थी। मुझे एक ही साथ शाहरुख खान, मणिरत्नम, ए,आर रहमान के साथ काम करने का मौका मिल गया। ये सभी अपनी-अपनी फील्ड में बेस्ट हैं।'
25 साल बाद भी बेस्ट गानों में से एक है छैंया-छैंया
मलाइका ने आगे कहा, 'आज 25 साल बाद भी जब हम ऐसे गानों के बारे में सोचते हैं जिसने सिल्वर स्क्रीन पर एक बड़ा इपैक्ट छोड़ा हो, तो छैंया-छैंया उसमें से एक होगा। आज भी लोग उस गाने को गुनगुनाते और उस पर डांस करते हैं। मुझे आज भी उस गाने के लिए प्यार मिलता है। मुझे काफी खुशी है कि इस तरह के ब्लॉकबस्टर गाने का हिस्सा बनने का मुझे मौका मिला।'
मोटी होने की वजह से शिल्पा के हाथ से निकली थी छैंया-छैंया?
शिल्पा शिरोडकर ने कुछ दिन पहले एक इंटरव्यू में कहा था कि मोटी होने की वजह से उन्हें छैंया-छैंया गाने से हाथ धोना पड़ गया था। शिल्पा ने कहा कि उन्हें करियर के शुरुआती दौर में मोटी कहा जाता था, इसलिए वो आज के समय फिल्मों में शुरुआत की होतीं तो शायद उन्हें मौका नहीं मिल पाता। पूरी खबर पढ़ने के लिए यहां क्लिक करें
